b'\n_START_ARTICLE_\nDVD+R\n_START_PARAGRAPH_\nDVD+R \xe2\x80\x93 \xc4\xafra\xc5\xa1omas optinis diskas, talpinantis iki 4,7 GB informacijos. Format\xc4\x85 suk\xc5\xabr\xc4\x97 korporacij\xc5\xb3 koalicija dar \xc5\xbeinoma kaip DVD+RW aliansas. Kadangi DVD+R formatas konkuruoja su DVD-R formatu (kur\xc4\xaf suk\xc5\xabr\xc4\x97 DVD forumas), tai DVD forumas jo nepatvirtino. DVD forumas teigia, kad DVD+R n\xc4\x97ra oficialus DVD formatas._NEWLINE_2003 m spalio m\xc4\x97n buvo pademonstruota dviej\xc5\xb3 sluoksni\xc5\xb3 \xc4\xafra\xc5\xa1ymo technologija naudojant DVD+R disk\xc4\x85, tai beveik padvigubino disko talp\xc4\x85 iki 8,5 GB. Komerciniuose \xc4\xafrenginiuose \xc5\xa1i technologija prad\xc4\x97ta naudoti nuo 2004 met\xc5\xb3 vidurio (\xc5\xber.: DVD+R DL)._NEWLINE_Prie\xc5\xa1ingai nei DVD+RW diskai, DVD+R diskai gali b\xc5\xabti \xc4\xafra\xc5\xa1yti tik vien\xc4\x85 kart\xc4\x85. Tod\xc4\x97l jie naudojami nesikei\xc4\x8dian\xc4\x8di\xc5\xb3 duomen\xc5\xb3 saugojimui, video ar audio med\xc5\xbeiagai archyvuoti. Tai gali \xc5\xa1iek tiek klaidinti, nes DVD+RW aljanso logotipe yra stilizuotas \xe2\x80\x9eRW\xe2\x80\x9c simbolis. Tod\xc4\x97l DVD+R diskai gali b\xc5\xabti su RW logotipu._NEWLINE_DVD+R formatas skiriasi nuo DVD-R. \xc4\xaerenginiai kurie palaiko abu formatus da\xc5\xbeniausiai \xc5\xbeymimi \xe2\x80\x9eDVD\xc2\xb1RW\xe2\x80\x9c, jie yra labai populiar\xc5\xabs, nes \xc4\xafra\xc5\xa1omiems DVD diskams vieningo standarto dar n\xc4\x97ra. Techniniu po\xc5\xbei\xc5\xabriu DVD+R skiriasi nuo DVD-R, ta\xc4\x8diau dauguma vartotoj\xc5\xb3 skirtumo nepajunta. Vienas i\xc5\xa1 skirtum\xc5\xb3, tai ADIP sistema, kurios d\xc4\x97ka sekimas bei grei\xc4\x8dio valdymas yra ne toks jautrus inteferencijai ir klaidoms nei LPP sistema naudojama DVD-R. Tod\xc4\x97l ADIP sistema yra tikslesn\xc4\x97 esant didesniems grei\xc4\x8diams. Taip pat DVD+R(W) turi geresn\xc4\x99 klaid\xc5\xb3 apdorojimo sistem\xc4\x85 nei DVD-R(W), kas leid\xc5\xbeia tikslesn\xc4\xaf duomen\xc5\xb3 \xc4\xafra\xc5\xa1ym\xc4\x85 nepriklausomai nuo disko kokyb\xc4\x97s._NEWLINE_Nuo 2006 met\xc5\xb3 paplito abiej\xc5\xb3 format\xc5\xb3 diskai, nes paplito \xc4\xafrenginiai suderinami su DVD+R ir DVD-R formatais. Ta\xc4\x8diau DVD-R formatas naudojamas nuo 1998 met\xc5\xb3 (5 metais anks\xc4\x8diau nei DVD+R), tod\xc4\x97l vis dar naudojami \xc4\xafrenginiai suderinami tik su DVD-R formatu. Tod\xc4\x97l ruo\xc5\xa1iant med\xc5\xbeiag\xc4\x85 platinimui, d\xc4\x97l geresnio suderinamumo pageidautinas DVD-R formatas.'